|  |
| --- |
| 大乘单译经·第0524部 受持七佛名号所生功德经一卷 唐三藏法师玄奘奉诏译 |
| * 经名 · 卷数 · 跋序 · 品名 · 品数 字体：大号
	+ 译作者 中号 小号

受持七佛名号所生功德经 |
| 受持七佛名号所生功德经如是我闻：一时，佛薄伽梵在室罗筏住誓多林给孤独园，与无量无数声闻、菩萨摩诃萨俱， 及诸天、人、阿素洛等，一切大众前后围绕。尔时，世尊告舍利子：“吾今愍念一切有情，略说受持七佛名号所生功德，令受持者当获殊胜利益安乐！汝应谛听，极善思惟，吾当为汝分别解说。”舍利子言：“唯然，世尊，愿乐欲闻。”佛告舍利子：“于此东方有一佛土，名曰离垢众德庄严。彼土有佛，名曰轮遍照吉祥如来、应、正等觉、明行圆满、善逝、世间解、无上丈夫、调御士、天人师、佛薄伽梵，今现在彼，哀愍世间为诸大众说微妙法，开示初善、中善、后善，文义巧妙，纯一圆满，清白梵行。若有得闻彼佛名者，便超百千俱胝大劫生死长夜流转剧苦，随在所生常识宿命。有能受持彼佛名者，不失如前所获功德；复于百千俱胝大劫，随所生处心离愚痴，于天人中受诸妙乐。有能建立彼佛形像供养恭敬尊重赞叹，不失如前所获功德；复于无量俱胝大劫，随在所生常得值佛，速证无上正等菩提。“复次，舍利子，于此东方复有佛土，名曰妙觉众德庄严。彼土有佛，名妙功德柱吉祥如 来、应、正等觉、明行圆满、善逝、世间解、无上丈夫、调御士、天人师、佛薄伽梵，今现在 彼，哀愍世间为诸天人说微妙法，开示初善、中善、后善，文义巧妙，纯一圆满，清白梵行。若有得闻彼佛名者，便得超越一切八难，随在所生常识宿命。有能受持彼佛名者，不失如前所获功德；复于无量俱胝大劫，随在所生心常聪慧，恒居善趣受诸妙乐。有能建立彼佛形像恭敬供养尊重赞叹，不失如前所获功德；复于无量俱胝大劫，随在所生常得值佛，修行一切波罗蜜多，成大导师度无量众。“复次，舍利子，于此东方复有佛土，名众生主。彼土有佛，名一宝盖王如来、应、正等 觉、明行圆满、善逝、世间解、无上丈夫、调御士、天人师、佛薄伽梵，今现在彼，哀愍世间为诸大众说微妙法，开示初善、中善、后善，文义巧妙，纯一圆满，清白梵行。若有得闻彼佛名 者，便得远离一切忧苦，禄位财宝无有退失，唯除宿世定恶业因。有能受持彼佛名者，不失如前所获功德，随在所生具大威德，神通自在身带光明，形貌端严，众所乐见。有能建立彼佛形像供养恭敬尊重赞叹，不失如前所获功德；复于无量俱胝大劫，常不枉生无佛世界，修菩萨行，大誓庄严成无上觉饶益一切。 |

“复次，舍利子，于此东方复有佛土，名自在力。彼土有佛，名善逝定迹如来、应、正等 觉、明行圆满、善逝、世间解、无上丈夫、调御士、天人师、佛薄伽梵，今现在彼，哀愍世间为诸大众说微妙法，开示初善、中善、后善，文义巧妙，纯一圆满，清白梵行。若有得闻彼佛名 者，心便寂静离诸諠杂。有能受持彼佛名者，不失如前所获功德；复于无量俱胝大劫，随所生处身四威仪，若语若默心常在定。有能建立彼佛形像供养恭敬尊重赞叹，不失如前所获功德；复于无量俱胝大劫，随在所生常得值佛，速能究竟诸等持门，成两足尊度无量众。

“复次，舍利子，于此东方复有佛土，名最胜宝。彼土有佛，名宝华光吉祥如来、应、正等觉、明行圆满、善逝、世间解、无上丈夫、调御士、天人师、佛薄伽梵，今现在彼，哀愍世间为诸大众说微妙法，开示初善、中善、后善，文义巧妙，纯一圆满，清白梵行。若有得闻彼佛名 者，便得具足胜念慧行，处四众中说法无畏，言词威肃，闻皆敬受。有能受持彼佛名者，不失如前所获功德；复于无量俱胝大劫，随在所生具念慧行，成猛利智，得胜闻持。有能建立彼佛形像供养恭敬尊重赞叹，不失如前所获功德；复于无量俱胝大劫，随所生处常值如来，辩才无碍广宣妙法，渐次修习福慧资粮，成天人尊度无量众。

“复次，舍利子，于此南方有一佛土，名寂静珠。彼土有佛，名超无边迹如来、应、正等 觉、明行圆满、善逝、世间解、无上丈夫、调御士、天人师、佛薄伽梵，今现在彼，哀愍世间为诸大众说微妙法，开示初善、中善、后善，文义巧妙，纯一圆满，清白梵行。若有得闻彼佛名 者，其心泰然无所扰乱。有能受持彼佛名者，不失如前所获功德；复能速证月光胜定，证此定已寻复能证殑伽沙等三摩地门。有能建立彼佛形像供养恭敬尊重赞叹，不失如前所获功德；复于诸佛所说法门，能遍受持深达义趣，照了无碍如日光明，随在所生常得值佛，因以速证无上菩提。

“复次，舍利子，于此南方复有佛土，名最上香。彼土有佛，名妙香王如来、应、正等觉、明行圆满、善逝、世间解、无上丈夫、调御士、天人师、佛薄伽梵，今现在彼，哀愍世间为诸大众说微妙法，开示初善、中善、后善，文义巧妙，纯一圆满，清白梵行。若有得闻彼佛名者，身心调畅离诸粗重，恶业消灭，烦恼轻微。有能受持彼佛名者，不失如前所获功德；复于来世随在所生具三十二大丈夫相，一切有情同所瞻仰。有能建立彼佛形像供养恭敬尊重赞叹，不失如前所获功德；复于来世随在所生，常得出家具清净戒，游诸佛土闻法受持，具足修行一切功德，由是速证阿耨多罗三藐三菩提。”

佛告舍利子：“若诸有情得闻如是七佛名号受持供养，必获如前所说功德。所以者何？如是七佛名号色像，皆由本愿大悲所成，故令众生闻持供养，皆获如是利益安乐。”

时，薄伽梵说是经已，舍利子等诸大声闻，及诸菩萨摩诃萨，并诸天、人、阿素洛等，一切大众闻佛所说，皆大欢喜，信受奉行。

[上一部：乾隆大藏经·大乘单译经·佛说大意经一卷](http://qldzj.com/htmljw/0523.htm)

[下一部：乾隆大藏经·大乘单译经·金刚光焰止风雨陀罗尼经一卷](http://qldzj.com/htmljw/0525.htm)

乾隆大藏经·大乘单译经·受持七佛名号所生功德经